Gedagte vir die dag: Wees ’n lewende voorbeeld van liefdeFoto: pixabay.com Erken in julle harte Christus as die een wat seggenskap het. As julle dit doen, en iemand vra julle uit oor die hoop wat in julle leef, wees altyd reg om te reageer. Doen dit egter taktvol en eerbiedig. (1 Petrus 3:15-16) As Christene moet ons lewens ’n voorbeeld wees van hoe Jesus se liefde ons van binne verander. ’n Man en vrou in ’n gelukkige huwelik kan ’n kragtige voorbeeld wees vir gebroke mense. Selfs jou voorkoms kan ’n getuienis wees. As ons altyd gestres, onbeskof of geïrriteerd is, sê dit vir die wêreld iets oor ons innerlike lewe. Eric Liddell het gesê: “Ons is sendelinge. Waar ons ook al gaan, bring ons mense óf nader aan Christus óf ons vervreem hulle van Hom.” Om tyd te maak om mense raak te sien, kan ’n wonderlike geleentheid wees om Jesus se liefde met hulle te deel. Om mense te groet of ’n behoefte raak te sien en iets daaromtrent te doen, laat ons lig skyn. Jesus het mense se behoeftes raakgesien en hulle het na Hom toe gestroom, nie omdat Hy geld of status gehad het nie, maar omdat Hy hulle liefgehad het. Hy het vir hulle gebid, Hy het hulle innig jammer gekry en hulle gesond gemaak. Hy het woorde van lewe oor hulle uitgespreek. Kom ons doen die selfde. Liewe Here, wys my waar ek u liefde vir ander kan wys. Gee vir my ’n groter vermoë om lief te hê en om beskikbaar te wees om te help wanneer ek ’n behoefte raak sien, maak nie saak hoe klein dit is nie. Amen